NEUVOSTON ASETUS (ETY) N:o 294/91,

annettu 4 päivänä helmikuuta 1991,

jäsenvaltioiden välisestä lentorahtiliikenteestä

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 84 artiklan 2 kohdan,

ottaa huomioon komission ehdotuksen (),

ottaa huomioon Euroopan parlamentin lausunnon (),

ottaa huomioon talous- ja sosiaalikomitean lausunnon (),

sekä katsoo, että

on tärkeätä säätää toimenpiteistä, joiden tarkoituksena on perustamissopimuksen 8 a artiklan mukaisesti asteittain toteuttaa sisämarkkinat 31 päivänä joulukuuta 1992 päättyvän kauden kuluessa; sisämarkkinat käsittävät alueen, jolla ei ole sisäisiä rajoja ja jolla tavaroiden, henkilöiden, palvelujen ja pääoman vapaa liikkuvuus taataan,

Espanjan kuningaskunta ja Yhdistynyt kuningaskunta ovat Lontoossa 2 päivänä joulukuuta 1987 sopineet näiden kahden maan ulkoministereiden yhteisellä julkilausumalla Gibraltarin lentoaseman käyttöä koskevista yhteistyön lisäämistä tarkoittavista järjestelyistä; näitä järjestelyjä ei ole vielä täytäntöönpantu,

asetuksessa (ETY) N:o 2343/90 () säädetään matkustajaliikenteen yhteydessä toimivan lentorahtiliikenteen vapauttamisesta,

on tarpeen vapauttaa kaikki lentorahtiliikenne,

tämä asetus ei rajoita perustamissopimuksen 85 ja 86 artiklan soveltamista,

lentorahtiliikenteessä on yhä kansallisia esteitä, jotka vaikeuttavat tavaroiden vapaata liikkuvuutta lentoteitse; lisääntyvät mahdollisuudet markkinoille pääsemisessä edistävät yhteisön lentoliikenteen kehitystä ja parantavat käyttäjien palveluja,

tiettyjen jäsenvaltioiden yhteydet yhteisön muihin osiin ovat hyvin voimakkaasti riippuvaisia lentorahtiliikenteestä; lentorahdin liikkuvuus on kaupankäynnin tärkeä edellytys,

tämän vuoksi on tärkeätä poistaa lentorahtiliikenteen markkinoille pääsyä tällä hetkellä vaikeuttavat esteet,

ensimmäisenä vaiheena on suotavaa lisätä jäsenvaltioiden välisen lehtorahtiliikenteen markkinoille pääsyä,

olisi laadittava yhteiset säännöt toimiluvan myöntämisestä ja neuvoston olisi annettava ne viimeistään 1 päivänä heinäkuuta 1992,

lentoasemien infrastruktuuri ja lennonvarmistuslaitteet huomioon ottaen on tarpeen säätää eräistä liikenneoikeuksien käyttöä koskevista rajoituksista,

kaikkien tavallisten rahtimaksujen ilmoittaminen lisää markkinoiden avoimuutta, ja

kilpailukykynsä lisäämiseksi lentorahtiliikenteen harjoittajat tarvitsevat joustavuutta rahtimaksujen määräämisessä,

ON ANTANUT TÄMÄN ASETUKSEN:

Soveltamisala ja määritelmä

1 artikla

1. Tämä asetus koskee:

a) yhteisön lentorahtiliikenteen harjoittajien pääsyä jäsenvaltioiden välisen lentorahtiliikenteen markkinoille;

b) jäsenvaltioiden välisiä lentorahtimaksuja.

2. Tämän asetuksen soveltaminen ei vaikuta Gibraltarin lentoaseman oikeudelliseen asemaan Espanjan kuningaskunnan ja Yhdistyneen kuningaskunnan riidassa sen alueen suvereenisuudesta, jolla lentoasema sijaitsee.

3. Tämän asetuksen soveltamista Gibraltarin lentoasemaan lykätään siihen asti, kunnes Espanjan kuningaskunnan ja Yhdistyneen kuningaskunnan 2 päivänä joulukuuta 1987 antaman yhteisen julkilausuman mukaiset järjestelyt pannaan täytäntöön. Espanjan kuningaskunnan ja Yhdistyneen kuningaskunnan hallitusten on ilmoitettava neuvostolle tästä täytäntöönpanopäivästä.

2 artikla

Tässä asetuksessa tarkoitetaan:

a) "lentorahtiliikenteen harjoittajalla" lentoliikenneyritystä, jolla on jäsenvaltion myöntämä voimassa oleva toimilupa ainakin lentorahtiliikenteen harjoittamiseen;

b) "yhteisön lentorahtiliikenteen harjoittajalla"

i) lentorahtiliikenteen harjoittajaa, jonka hallinnollinen päätoimipaikka ja pääasiallinen toimipaikka nyt ja tulevaisuudessa ovat yhteisössä, jonka osake-enemmistö nyt ja tulevaisuudessa on jäsenvaltioilla tai jäsenvaltioiden kansalaisilla ja jossa määräysvalta nyt ja tulevaisuudessa on näillä jäsenvaltioilla tai henkilöillä, taikka

ii) lentorahtiliikenteen harjoittajaa, jota tarkoitetaan asetuksen (ETY) N:o 2343/90 2 artiklan e alakohdan ii alakohdassa ja joka on lueteltu tämän asetuksen liitteessä;

c) "rahtimaksuilla" rahdin kuljettamisesta kansallisessa valuutassa maksettavia hintoja ja niitä edellytyksiä, joilla kyseisiä hintoja sovelletaan, mukaan lukien edustajapalvelujen ja muiden lisäpalvelujen palkkiot ja ehdot;

d) "tavallisilla rahtimaksuilla" hintoja, jotka lentoyhtiö tavallisesti veloittaisi rahdin kuljettamisesta, ja niitä ehtoja, joilla näitä hintoja sovelletaan, kun ei oteta huomioon mitään erityisalennuksia;

e) "lentorahtiliikenteellä" lentoliikennettä, jossa kuljetetaan ainoastaan rahtia ja postia;

f) "kolmannen vapauden liikenneoikeuksilla" jossakin valtiossa toimiluvan saaneen lentoliikenteen harjoittajan oikeutta jättää toisen valtion alueelle matkustajia, rahtia ja postia, jotka on otettu kuljetettavaksi siinä valtiossa, jossa toimilupa on annettu;

"neljännen vapauden liikenneoikeuksilla" jossakin valtiossa toimiluvan saaneen lentoliikenteen harjoittajan oikeutta ottaa toisen valtion alueelta matkustajia, rahtia ja postia kuljetettavaksi siihen valtioon, jossa toimilupa on annettu;

"viidennen vapauden liikenneoikeuksilla" lentoliikenteen harjoittajan oikeutta harjoittaa matkustajien, rahdin ja postin kuljettamista lentoteitse kahden valtion välillä, joista kumpikaan ei ole valtio, jossa toimilupa on annettu;

g) "lentoasemajärjestelmällä" kahden tai useamman samaa kaupunkia palvelevan lentoaseman ryhmää;

h)"asianomaisilla valtioilla" jäsenvaltioita, joiden välillä lentorahtiliikennettä harjoitetaan;

i) "rekisteröintivaltiolla" sitä jäsenvaltiota, jossa a alakohdassa tarkoitettu toimilupa on annettu.

Toimiluvat

3 artikla

1. Tämä asetus ei vaikuta jäsenvaltion ja siltä toimiluvan saaneiden lentorahtiliikenteen harjoittajien välisiin markkinoille pääsyä ja kapasiteetin jakamista koskeviin suhteisiin.

2. Yhteisiä määritelmiä ja perusteita koskevasta komission ehdotuksesta, joka on tehtävä viimeistään 31 päivänä toukokuuta 1991, neuvosto antaa säännöt, jotka koskevat toimilupien antamista lentorahtiliikenteen harjoittajille ja reittilupien antamista ja joita on noudatettava viimeistään 1 päivänä heinäkuuta 1992.

Markkinoille pääsy

4 artikla

Jollei tämä asetuksen säännöksistä muuta johdu yhteisön lentorahtiliikenteen harjoittajat saavat harjoittaa kolmannen ja neljännen vapauden lentorahtiliikennettä jossakin jäsenvaltiossa olevien lentoasemien tai lentoasemajärjestelmien ja toisessa jäsenvaltiossa olevien lentoasemien tai lentoasemajärjestelmien välillä, jos nämä lentoasemat tai lentoasemajärjestelmät ovat avoinna jäsenvaltioiden väliselle lentorahtiliikenteelle tai kansainväliselle liikenteelle.

5 artikla

1. Jäsenvaltion on sallittava toisessa jäsenvaltiossa toimiluvan saaneiden lentorahtiliikenteen harjoittajien käyttää kolmannen, neljännen ja viidennen vapauden liikenneoikeuksia, jos tämä toinen valtio on antanut niille tällaiset oikeudet; viidennen vapauden liikenneoikeuksia käytetään liikenteessä, joka on liikenteenharjoittajan rekisteröintivaltiosta lähtevää liikennettä jatkavaa liikennettä tai liikenteenharjoittajan rekisteröintivaltioon suuntautuvaa liikennettä edeltävää liikennettä.

2. Asianomaisten valtioiden on annettava yhteisön lentorahtiliikenteen harjoittajan, joka harjoittaa lentorahtiliikennettä kahteen tai useampaan sellaiseen paikkaan taikka kahdesta tai useammasta sellaisesta paikasta, jotka sijaitsevat muussa jäsenvaltiossa kuin liikenteenharjoittajan rekisteröintivaltiossa, tai muiden jäsenvaltioiden kuin liikenteenharjoittajan rekisteröintivaltion välillä, yhdistää näiden paikkakuntien välinen liikenne ja käyttää samaa lennon numeroa.

Liikenteen joustavuus

6 artikla

1. Yhteisön lentorahtiliikenteen harjoittajat voivat reitillä olevassa paikassa lastata rahdin uudelleen, jos ilma-alus vaihtuu vain yhden kerran.

2. Ellei 8 artiklassa toisin säädetä, lentojen määrää, ilma-alustyyppiä ja/tai kuljetettavan rahdin ja postin määrää ei saa rajoittaa.

Liikenneoikeuksien käyttämisen edellytykset

7 artikla

Tämä asetus ei vaikuta jäsenvaltioiden oikeuteen säännellä liikenteen jakamista samaan lentoasemajärjestelmään kuuluvien lentoasemien välillä ketään kansallisuuden perusteella syrjimättä.

8 artikla

1. Liikenneoikeuksien käyttämistä koskevat turvallisuudesta, ympäristönsuojelusta taikka ilma-alusten lähtö- ja saapumisaikojen jakamisesta annetut, julkaistut yhteisön säännöt sekä julkaistut kansalliset, alueelliset tai paikalliset säännöt sekä seuraavat edellytykset:

a) asianomaisella lentoasemalla tai lentoasemajärjestelmällä on oltava riittävä valmius kyseistä liikennettä varten;

b) lennonvarmistuslaitteiden on oltava riittävät kyseistä liikennettä varten.

2. Jos 1 kohdassa säädetyt edellytykset eivät täyty, jäsenvaltio voi ketään kansallisuuden perusteella syrjimättä asettaa tällaisten liikenneoikeuksien käyttämiselle ehtoja, rajoittaa niiden käyttämistä tai kieltää niiden käyttämisen. Ennen tällaisen toimenpiteen toteuttamista jäsenvaltion on ilmoitettava asiasta komissiolle ja annettava sille kaikki tarvittavat tiedot.

3. Komissio tutkii jäsenvaltion pyynnöstä, miten 2 kohtaa on jossakin tietyssä tapauksessa sovellettu, ja yhden kuukauden määräajassa päättää, voiko jäsenvaltio edelleen jatkaa toimenpiteen soveltamista.

4. Komissio toimittaa päätöksensä tiedoksi neuvostolle ja jäsenvaltioille. Jokainen jäsenvaltio voi saattaa komission päätöksen neuvoston käsiteltäväksi yhden kuukauden määräajassa. Neuvosto voi määräenemmistöllä päättää asiasta toisin yhden kuukauden määräajassa.

Hinnoittelu

9 artikla

1. Yhteisön lentoliikenteen harjoittajien perimät rahtimaksut määräytyvät vapaasti kuljetussopimuksen osapuolten välisellä sopimuksella.

2. Yhteisössä toimivien lentoliikenteen harjoittajien on pyynnöstä julkistettava kaikki tavalliset rahtimaksunsa.

Yleiset säännökset

10 artikla

1. Tämä asetus ei estä jäsenvaltioita sopimasta 4, 5 ja 6 artiklan säännöksiä joustavammista järjestelyistä tai pitämästä tällaiset järjestelyt voimassa.

2. Tämän asetuksen säännöksiin ei voida vedota olemassa olevien markkinoille pääsyä, kapasiteetin jakamista tai liikenteen joustavuutta koskevien oikeuksien ja järjestelyjen rajoittamiseksi.

Loppusäännökset

11 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 4 päivänä helmikuuta 1991.

Neuvoston puolesta

Puheenjohtaja

J. F. POOS

() EYVL N:o C 88, 6.4.1990, s. 7 ja

EYVL N:o C 9, 15.1.1991, s. 4

() EYVL N:o C 295, 26.11.1990, s. 694

() EYVL N:o C 182, 23.7.1990, s. 8

() EYVL N:o L 217, 11.8.1990, s. 8

LIITE

Asetuksen 2 artiklan b alakohdan ii alakohdassa tarkoitetut lentorahtiliikenteen harjoittajat

- Scandinavian Airlines System,

- Britannia Airways,

- Monarch Airlines.